Dua na siga, ena rua na udolu na yabaki sa oti yani, eratou a tarogi Jisu kina na Nona tisaipeli ka kaya, “Ni tukuna mai vei keitou, se na yaco ni naica na veika oqo?” Maciu 24:3
Oqo na i lutua ni sau ni taro e a saumi iratou kina ko Koya:
“Ia ena vunautaki mada e vuravura taucoko na i tukutuku vinaka oqo kei na matanitu, me i vakadinadina kina veivanua kecega; sa na qai yaco e muri na i vakataotioti.” Maciu 24:14
O Viti e dua vei ira na veiyatu-yanuyanu e ciri sara koto ena sauka ni wasa Pasifika e ra. Ia ena Nona lewa vuni ka vuku na Kalou, sa qisia kina na vanua turaga oqo me yaco me vaka e dua na vale-ni-cina e vakadewataka tu yani na kena rarama, me ra vukei kina na waqa era sotava tiko na draki ca ena loma ni wasawasa, ena bogi buto.
Ni oti koto ga na kena vakaraitaki vei Ellen White mai Portland, Maine, USA; ni sa tekivu na veilewai mai lomalagi ena yabaki 1844, ka oti talega na nodrau wilika ko Joseph Bates kei James White, na i vola tabaki nei T.M. Preble; e dua na i Talatala ni Lotu Papitaiso, o koya e rau kunea mai kina na dina ni kena dodonu me vakatabui na Siga Tabu na i kavitu ni siga, sa tekivu saraga e keya na nodra kumuni vata na tamata ena ruku ni dua na i soqosoqo se lotu era kilai raraba tu kina e vuravura edaidai ena yaca, The Seventh-day Adventist Church.
Na Lotu ni Kavitu, sa nakita vaka kina na Kalou me basika mai ena kena gauna dodonu, ka me qarava na kena vunautaki e vuravura taucoko na i “Tukutuku Vinaka”, (Maciu 24:14) o koya e vakamacalataki tiko ena i Vola ni Vakatakila 14:6-11; ka kilai tu ena yaca, “Na i Tukutuku ni Agilosi e Lewe Tolu.”
Na mala ni vosa, “vuka ena maliwa kei lomalagi kei vuravura,” me vaka e kunei ena tikina e 6, ni ratou vakayacora tiko na agilosi ko ya, e koto e vica na kena i balebale. Oqo e tolu vei ira:
1. Vuka – E vakaraitaka ni na ka totolo na kena tete na nodratou i tukutuku.
2. Maliwa (lala) – Ena sega na ka me vakalatilati, ka na sega kina ni tarovi rawa na kena vunautaki na i tukutuku ko ya.
3. Lomalagi kei vuravura – Ena roboti vuravura taucoko.
E sega ni cala na veika kece e vakamacalataki tiko ena parofisai oqo, ka ni qai oti koto ga e vasagavulu vakacaca na yabaki mai na gauna ni kena vunautaki taumada na i tukutuku ko ya mai Natovata ena yabaki 1844, sa mai kele sara ena toba e Suva, ena Okosita, 1891, na waqa ni Lotu ni Kavitu, na Pitcairn, ka rau vodo tiko mai kina na i matai ni veiwatini Daukaulotu, sega ni saumi, erau kauta taumada mai na i Tukutuku ni Agilosi e Lewe Tolu ki na noda vanua.
A ya ko John I. Tay kei Hannah na nona marama.
Namaka na kena i kuri e tarava
The ship Pitcairn was built with the first mission offerings taken in the Seventh-day Adventist Church. It took six months to raise the funds. Adults and children alike worked to raise money for the first mission ship.
Picture from “Fulton’s Footprints in Fiji” by Eric Hare, Pacific Press (1985)
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn